示廬山寺老勝師
作者：鄭俠
朝代：宋

paragraphs: 離鄉十九年，日有如年久。
歸来山水亦依然，人物存亡半非舊。
廬阜之前我舅宅，此寺如我東西家。
每来舅家必到此，粤自齒稚今疏牙。
庾嶺閩山四千里，青衫謫逐自我始。
築臺東望幾悽凉，親故滿前爭不喜。
林下相逢真實人，非戚非疏非故新。
執手之言行處親，是以還家一百二十日，五回松下問禪因。
此身非我身，有君有父，有神有民。
俯仰回環知有待，古之人居不黔突，行不已輪。
師住無住，我動非動。
来不須迎，去不須送。
聚散會離，百年一夢。
大千沙界等閒言，尋常只把毫端弄。